bodsbøger
Bodsbøger var i middelalderen katalogagtige oversigter over synder med angivelse af den tilhørende bod. Bodsbøger var håndbøger for præsterne i forbindelse med skriftemålet. De opstod i Irland i 500-tallet som led i en hyppigere og mere individuel bodspraksis. Irske og angelsaksiske missionærer bragte dem til kontinentet, hvor de fik stor udbredelse. Ved midten af 1100-tallet gik bodsbøger af brug og afløstes af andre moralteologiske håndbøger.